Ego Aubericus, maior, et jurati communie Senonensis, volumus esse notum omnibus ad quos littere iste pervenerint quod controversia vertebatur inter Nicholam, filiam defuncti Hugonis, ex una parte, et sorores suas, Agnetem et Margaritam, ex altera parte, super quodam censu et quibusdam possessionibus in terris et vineis, in censiva communie Senonensis sitis, pro quibus debentur annuatim communie duodecim denarii census; quem censum et quas possessiones Ugo, defuncti Hugonis filius, donaverat in elemosinam nepoti suo Gaufrido, filio predicte Nichole. Tandem vero in presentia nostra facta est inter illas compositio in hunc modum: Nichola quittavit et donavit Agneti et heredibus ejus quicquid ipsa habebat in molendino de Vannoise, et Agnes quittavit predictum censum et predictas possessiones Nichole et heredibus suis, ad voluntatem suam faciendam; et hoc laudavit maritus ejus, Jollanus, et filii eorum Simon, Hugo, Petrus, Colinus et Willelmus et filia eorum Elyzabet. Margarite vero et heredibus suis assignavit eadem Nichola et donavit duos solidos censuales per annum, et quicquid habebat in predicto censu supra decem solidos; et terram que est ad Crucem de Vanna que fuit Angirberti de Chaleci. Et si ipsa non posset terram illam adversus Angirbertum garrantire, ad laudem Petri de Orbez et Johannis Gastellarii assignaret eis aliud quod tantumdem valeret. Margarita vero quittavit hoc pacto sepedictum censum, cum predictis possessionibus, Nichole et heredibus suis, ad voluntatem suam faciendam. Et hoc laudaverunt filii ejus Hugo, Fulco, Stephanus, Odo, Petrus, Radulphus cognominatus Prior, Willelmus, et filia ejus Juliana. Actum, anno ab Incarnatione Domini Mº Cº XCº quinto.